Svijet ispod Ivanina šešira

-Jasmina, dođi ovamo, pogledaj što sam pronašao!-začuo se glas moga mlađeg brata Hrvoja s tavana. Istrčala sam iz kuhinje i uzašla uza stepenice na kat. Ljestve su bile spuštene, popela sam se i zatekla moga brata kako sjedi držeći neku veliku prašnjavu kutiju.

-Što je to, kakva je to kutija?-upitala sam Hrvoja začuđeno i znatiželjno gledajući u njega i kutiju koju drži u svojim ručicama.

-Ne znam, pronašao sam ju među maminim stvarima… to jest, barem mislim da su mamine.

Hrvoje je promrmljao zadnje riječi, no razumjela sam ga. Ubijala me znatiželja što je u toj kutiji. Prišla sam mu i sjela pored njega, pružio mi ju je, a ja sam ju pažljivo primila. Promotrila sam kutiju i zapazila neki bijeli papir zalijepljen na nju, moglo se reći da i nije bijel, zbog starosti, no jasno se moglo vidjeti što je zapisano na njemu. Trag pisaljke bio je pomalo blijed, ali čitljiv. Na papiru je bilo pisalo „Ivanine stvari“. Nisam poznavala niti jednu maminu prijateljicu koja se zove Ivana, a kamoli nekoga iz obitelji. Rukom sam prešla preko površine kutije kako bih sklonila prašinu s nje. Baš kad sam posegnula da ju otvorim, začula se škripa ljestava, to je bila naša mama, očito se vratila s posla.

-Mama!- sretno je uskliknuo Hrvoje i potrčao k njoj. Mama se nasmiješila, a pogled joj je pao na kutiju, a njezin ljupki osmijeh pao je s lica.

-Gdje ste to našli?-upitala je.

Nato Hrvoje odgovori i pokaže na polu otvoren ormar u kutu tavana:-Ondje!

-Tražila sam ju godinama…- kaže ona s blagim osmijehom. Priđe mi, a ja joj pružim kutiju.

-Mama, tko je Ivana?

-Ivana je vaša prabaka.

-I ovo je, znači… njezin šešir?-upitam.

-Da, voljela je nositi šešire, pogotovo ovaj. Kad sam bila tvojih godina, svake mi je noći pričala priče o maštovitim svjetovima koji se kriju ispod tog šešira, tvrdila je da joj otud dolaze sve ideje za njezine slavne bajke.

-Jesu li stvarno odande dolazile njezine ideje?-pitam sa zamišljenim izrazom lica.

-Naravno da ne, to je ne moguće.

-Što ako je govorila istinu? Možda stvarno postoji čarobni svijet…

-Draga Jasmina, mašte su samo priče iz vaših malih glavica, naravno da ne postoje, kao ni izvanzemaljci, duhovi ni ostala mitska i izmišljena bića.-kaže mama kroz smijeh.

U mojoj su se glavi motale razne bajke, razne priče, bića… Nisam mogla tek tako prestati razmišljati o tome bez ikakvih dokaza. Jedino mi je preostalo da se, kada mama ode ili zaspi, došuljam ovamo i sve dobro istražim. Vani se već smrklo, izgledalo je jezivo, nije bilo šarenih svjetlucavih točkica po nebu, niti kugle od sira, kako moj mlađi brat zove mjesec… Samo crni, mračni oblaci koji putuju kao veliki gusarski brodovi. Mama nas je ubrzo poslala u krevet, moj je mlađi brat brzo zaspao tako da sam se riješila jednog problema, sad mi je samo ostalo čekati da mama zaspi i onda se bacam na posao. Čekala sam satima, a kad mi je dosadilo, odlučila sam proviriti kroz vrata mamine sobe. Vrata su bila napola otvorena, ugledala sam mamu kako spava. Htjela sam skakati od sreće, no pod nam je škriputav pa sam se samo odšuljala do kutka gdje se nalazio otvor za tavan. Brzo sam se popela i zatvorila tavan za sobom. U kutku sam osjetila jako strujanje zraka, kao da me nešto vuklo prema šeširu na vrhu ormara. Šešir je pao te se okrenuo naopako, a ja sam osjetila jaku silu kako me uvlači u njega. Za tren sam oka osjetila mekanu travu ispod sebe, bila je zelena i svilenkasta, a moje je misli prekinuo glasni lavež i glas dječaka.

-Bundašu, vraćaj se ovamo!

Pas Bundaš veselo je skakutao oko mene dok mu nije došao vlasnik, Hlapić. Hlapić i ja brzo smo se sprijateljili i počeli istraživati ovaj svijet pred nama, a koji je činilo više otoka; svaki je otok jedna priča i htjeli smo proživjeti svaku od njih. Uputili smo se otoku zvanom Regoč. Došli smo do ruba otoka Čudnovate zgode šegrta Hlapića, na kojem smo prelazili viseći most. Pažljivo smo prešli prijeko i ugledali vilu Kosjenku kako šeta po svome vrtu i visokog diva Regoča, koji je dječici prepričavao sve svoje pustolovine. Prišli smo Kosjenki.

-Bok, ja sam Kosjenka! Dobro došli u naše malo selo. Onaj tamo visoki div je Regoč, on voli prepričavati svoje pustolovine.-kaže ona svojim ljupkim glasićem dok zalijeva cvijeće u vrtu. U tom nam trenutku priđe Regoč.

-Čuo sam da istražujete ovaj svijet, zar ne? Ovaj je svijet pun bajki, priča, ljudi i čudnovatih stvorenja.

Ja kimnem glavom u znak potvrde njegovih riječi.

-Koliko god bilo njih dobrih, uvijek ćete sresti neko strašno biće, to je ono što svaku bajku čini zanimljivom. Možemo i mi poći s vama, što nas je više, to je zabavnije!-kaže Kosjenka te nam se i oni pridruže u pustolovini.

Sljedeći otok je Bratac Jaglenac i sestrica Rutvica. Ovaj put je bio duži, no, srećom, Kosjenka je pripremila razne slastice za okrjepu. Ugledali smo planinu i malo mjesto ispod nje, tamo smo upoznali bratca Jaglenca i sestricu Rutvicu koji su nam pokazali svaki kutak otoka.

Krenuli smo dalje prema sljedećem mostu, no velika udubina u tlu obuzme nam pozornost. Neka treperava žuta svjetlost izvirala je iz nje. Činilo se kao da nema kraja udubini.

-Što je to?-upita Hlapić.

Svi slegnemo ramenima.

-Hoćemo li provjeriti što je ondje?-upita Jaglenac.

-Naravno da hoćemo!-usklikne Hlapić i svi krenemo u novu priču…

zaporka 712008